CELEX: 62009CN0518
Language: fi
Date: 2009-12-11 00:00:00
Title: Asia C-518/09: Kanne 11.12.2009 — Euroopan yhteisöjen komissio v. Portugalin tasavalta

13.2.2010   
            
            
               FI
            
            
               Euroopan unionin virallinen lehti
            
            
               C 37/26
            
         Kanne 11.12.2009 — Euroopan yhteisöjen komissio v. Portugalin tasavalta
   (Asia C-518/09)
   2010/C 37/33
   Oikeudenkäyntikieli: portugali
   
      Asianosaiset
   
   
      Kantaja: Euroopan yhteisöjen komissio (asiamiehet: I.V. Rogalski ja P. Guerra e Andrade)
   
      Vastaaja: Portugalin tasavalta
   
      Vaatimukset
   
   Komissio vaatii, että unionin tuomioistuin toteaa, että
   
               —
            
            
               Portugalin tasavalta ei ole noudattanut SEUT 56 artiklan mukaisia velvoitteitaan, koska se
               
                           —
                        
                        
                           ei ole tehnyt kiinteistönvälitystoimistojen ja -välittäjien suorittamia kiinteistöjen kauppoja koskevassa lainsäädännössään eroa sijoittautumisen ja palvelujen tilapäisen tarjoamisen välillä
                        
                     
                           —
                        
                        
                           vaatii muista jäsenvaltioista peräisin olevilta kiinteistönvälitystoimistoilta ja -välittäjiltä palvelujen tilapäistä tarjoamista varten täydellistä rekisteröitymistä InCI, I.P.:hen (Instituto da Construção e do Imobiliário, rakennus- ja kiinteistöalan laitos)
                        
                     
                           —
                        
                        
                           edellyttää, että muista jäsenvaltioista peräisin olevat kiinteistönvälitystoimistot ja -välittäjät ottavat toiminnasta aiheutuvan vastuunsa takaamiseksi Portugalin lainsäädännön mukaisen vakuutuksen
                        
                     
                           —
                        
                        
                           edellyttää, että muista jäsenvaltioista peräisin olevilla kiinteistönvälitystoimistoilla on Portugalin lainsäädännön mukainen oma pääoma
                        
                     
                           —
                        
                        
                           saattaa muista jäsenvaltioista peräisin olevat kiinteistönvälitystoimistot ja -välittäjät IcCI, I.P.:n täydellisen kurinpidollisen valvonnan alaisuuteen
                        
                     
         
               —
            
            
               sekä toteaa, että Portugalin tasavalta ei ole noudattanut SEUT 49 ja SEUT 56 artiklan mukaisia velvoitteitaan, koska se edellyttää, että kolmansien lukuun harjoitettavaa kiinteistöhallintoa lukuun ottamatta kiinteistönvälitystoimistot saavat harjoittaa ainoastaan tätä toimintaa ja että kiinteistönvälittäjät saavat toimia vain tässä ominaisuudessa
            
         
               —
            
            
               Portugalin tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kiinteistönvälitystoimistoja ja -välittäjiä koskevasta Portugalin järjestelmästä aiheutuu lukuisia rajoituksia palvelujen tarjoamisen vapaudelle.
   Jos muihin jäsenvaltioihin sijoittautuneiden kiinteistönvälitystoimistojen ja -välittäjien toiminta koskee Portugalissa sijaitsevia kiinteistöjä, tällaiseen toimintaan sovelletaan Portugalin lainsäädäntöä.
   Portugalin lainsäädännössä asetetaan kiinteistönvälitystoimistojen toiminnalle seitsemän edellytystä. Kiinteistönvälittäjän toiminnalle siinä säädetään neljästä edellytyksestä.
   Toimiluvan subjektiivista soveltamisalaa koskevat edellytykset ovat rajoittavia.
   Ammatillista pätevyyttä koskevat edellytykset ovat myös rajoittavia.
   Kiinteistönvälitystoimistoja ja -välittäjiä koskevassa Portugalin lainsäädännössä on muutettu perinteistä välitystoiminnan luonnetta. Toiminta ei enää ole välittäjän toimintaa vaan agentuuria.
   Se, että ammatillisen vastuuvakuutuksen on oltava Portugalin lainsäädännön mukainen, merkitsee perusteetonta rajoitusta.
   Edellytys Portugalin kansallisen kirjanpitojärjestelmän mukaisesta omasta pääomasta merkitsee palvelujen tarjoamisen vapauden syrjivää rajoitusta.
   Se, että toimistot ja välittäjät joutuvat palvelujen tarjoamisen osalta Portugalin hallinnon kurinpidolliseen valvontaan ottamatta huomioon jo sijoittautumisjäsenvaltiossa suoritettua valvontaa, on SEUT 56 artiklassa tarkoitettu rajoitus.
   Portugalin lainsäädännön säännökset, joissa säädetään, että kiinteistönvälittäjien täytyy toimia yksinomaan kiinteistönvälittäjinä ja kiinteistönvälitystoimistojen täytyy harjoittaa lähes yksinomaan kiinteistönvälitystä, merkitsevät sijoittautumisvapauden rajoittamista ja palvelujen tilapäisen tarjoamisen vapauden rajoittamista.
   Toimilupaedellytyksissä ei tehdä eroa eikä myöskään mahdollisteta eron tekemistä sijoittautumistilanteiden ja palvelujen tilapäistä tarjoamista koskevien tilanteiden välillä.
   Portugalin lainsäädännön mukaiset edellytykset rakennusalalla toimimiselle ovat sijoittautumista koskevia edellytyksiä. Portugalin lainsäädännössä ei tehdä eroa sijoittautumisen ja palvelujen tilapäisen tarjoamisen välillä.
   Portugalin lainsäädännöstä johtuvia palvelujen tarjoamisen vapauden ja sijoittautumisvapauden rajoituksia ei voida perustella yleistä järjestystä koskevilla syillä.
   Perustavanlaatuisia palvelujen tarjoamisen vapautta ja sijoittautumisvapautta koskevat tietyt rajoitukset voidaan tosin oikeuttaa kuluttajien suojelua koskevista syistä, mutta kyseessä olevat rajoitukset eivät kuitenkaan ole oikeasuhteisia.
   Vaatimus siitä, että palvelujen tarjoamiseksi on sijoittauduttava Portugaliin ja toimilupaa koskeva vaatimus, jonka avulla on tarkoitus tutkia, onko sijoittautumista koskevat edellytykset täytetty, eivät ole oikeasuhteisia toimenpiteitä palvelujen tarjoamisen vapauteen nähden.
   Erityisesti ei ole kohtuullista vaatia, että vakuutussopimus hyväksytään vastaanottavassa jäsenvaltiossa.
   Se, että Portugalin lainsäädännössä vaaditaan toiminnan aloittamiseksi omaa pääomaa, ei johdu maksukykyisyyttä koskevista syistä.
   Se, että palvelujen tarjoaja alistetaan täydelliseen kurinpidolliseen valvontaan, joka pätee Portugaliin sijoittautuneisiin kiinteistönvälittäjiin ja -välitystoimistoihin, on suhteeton toimenpide.